อาร์เอชบีขอเปิดสาขาไทยเพิ่มรับเออีซี
&#8220;อาร์เอชบี&#8221; เล็งเปิดสาขาเพิ่ม 2 แห่งรับโอกาสเติบโตจากเออีซี แย้มสนซื้อกิจการไทย
20 พ.ค. 2556

“อาร์เอชบี” เล็งเปิดสาขาเพิ่ม 2 แห่งรับโอกาสเติบโตจากเออีซี แย้มสนซื้อกิจการไทย
นายธิติ หมู่สุวรรณ ผู้จัดการใหญ่ ธนาคารอาร์เอชบี แบงก์ เบอร์ฮาด (ประเทศไทย) เปิดเผยว่า ขณะนี้ธนาคารอยู่ระหว่างยื่นเรื่องขออนุมัติเปิดสาขาในประเทศไทยเพิ่มขึ้นอีก 2 แห่ง จากปัจจุบันที่มีสาขาอยู่ 1 แห่งแล้วในกรุงเทพฯ ไปยังธนาคารกลางมาเลเซีย และธนาคารแห่งประเทศไทย (ธปท.) รวมทั้งอาจมีการพิจารณาเพิ่มทุนในประเทศไทย เพื่อเตรียมรองรับโอกาสทางธุรกิจและฐานลูกค้าที่จะเพิ่มขึ้นจากการเปิดประชาคมอาเซียน หรือเออีซี
“เมื่อเราต้องการขยายธุรกิจในเมืองไทยก็มีความเป็นไปได้ที่อาจต้องเพิ่มทุน ขณะที่สาขาที่จะเปิดใหม่น่าจะอยู่ในต่างจังหวัดแถบที่มีนิคมอุตสาหกรรม ซึ่งจะช่วยให้เราเข้าถึงลูกค้าเป้าหมาย คือ ธุรกิจขนาดกลางที่มียอดขายระหว่าง 1,000-4,000 ล้านบาทได้มากขึ้น ส่วนธุรกิจรายย่อยคงยังไม่ใช่ตอนนี้ อาจต้องรอดูระยะต่อไป” นายธิติ กล่าว
นายธิติ กล่าวว่า ตั้งแต่ต้นปีที่ผ่านมาธนาคารเริ่มเห็นสัญญาณความสนใจเข้ามาลงทุนในประเทศไทยของธุรกิจมาเลเซีย อินโดนีเซีย และสิงคโปร์ ที่เพิ่มขึ้นอย่างต่อเนื่อง จากจำนวนลูกค้าและปริมาณธุรกรรมที่ธนาคารแม่ในมาเลเซียและเครือข่ายในประเทศอาเซียนอื่นๆ ส่งต่อเข้ามาให้ ทำให้คาดว่ายอดสินเชื่อคงค้างของธนาคารในปีนี้จะเติบโตได้ไม่ต่ำกว่า 50% จากปัจจุบันที่ 4,000 ล้านบาท ขณะที่สินทรัพย์รวมจะเพิ่มขึ้นราว 45% จาก 8,000 ล้านบาท
“ปีนี้เราเริ่มเห็นปริมาณธุรกรรมจากเครือข่ายในสิงคโปร์ อินโดนีเซีย และมาเลเซียเพิ่มขึ้น เพราะเขามองว่าไทยจะเป็นประตูสู่ประเทศแถบอินโดจีน เช่น ลาว พม่า เวียดนาม เมื่อเปิดเออีซี” นายธิติ กล่าว
ทั้งนี้ จากข้อมูลรายการย่อแสดงสินทรัพย์และหนี้สินของธนาคารอาร์บีเอช สาขากรุงเทพฯ ณ สิ้นไตรมาสแรกปีนี้ ระบุว่า ธนาคารมีสินทรัพย์รวมที่ 8.11 พันล้านบาท โดยเป็นเงินให้สินเชื่อแก่ลูกหนี้สุทธิ 3.59 พันล้านบาท มีเงินรับฝาก 1.22 พันล้านบาท มีเงินกองทุนตามกฎหมาย 2 พันล้านบาทหรือคิดเป็น 36.93 % ของเงินกองทุนทั้งสิ้นต่อสินทรัพย์เสี่ยงและมีสัดส่วนหนี้ที่ไม่ก่อให้เกิดรายได้อยู่ที่ 3.16 % ของเงินให้สินเชื่อรวม
ด้านนายไมค์ ชาน รักษาการกรรมการผู้จัดการ ธนาคารอาร์เอชบี อินเวสเมนท์ แบงก์ เบอร์ฮาด กล่าวว่า ขณะนี้อาร์เอชบีกรุ๊ปได้วางเป้าหมายว่าต้องการก้าวขึ้นมาเป็นผู้นำด้านวาณิชธนกิจในภูมิภาคอาเซียน โดยในเดือนเม.ย.ที่ผ่านมาธนาคารได้มีการควบรวมกิจการกับโอเอสเค อินเวสเมนท์ แบงก์ เบอร์ฮาด ในมาเลเซีย ซึ่งจากแผนดังกล่าวทำให้ธนาคารยังคงมองหาโอกาสในการเข้าซื้อหรือควบรวมกิจการในภูมิภาคนี้เพื่อขยายการเติบโตทางธุรกิจอีก
สำหรับอาร์เอชบี แบงก์กิ้ง กรุ๊ป จัดเป็นสถาบันการเงินที่มีขนาดสินทรัพย์ใหญ่เป็นอันดับ 4 ของมาเลเซีย โดยมีสินทรัพย์ ณ สิ้นปี 2555 อยู่ที่ 6.18 หมื่นล้านเหรียญสหรัฐ โดยมีเครือข่ายอยู่ใน 8 ประเทศ ได้แก่ บรูไน กัมพูชา อินโดนีเซีย ฮ่องกง มาเลเซีย สิงคโปร์ ไทยและเวียดนาม